Fælles holdning (EF) nr. 27/2001

fastlagt af Rådet den 25. juni 2001

med henblik på vedtagelse af Europa-Parlamentets og Rådets afgørelse nr. .../2001/EF om Fællesskabets tilskyndelsesforanstaltninger på beskæftigelsesområdet

(EØS-relevant tekst)

(2001/C 301/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til fremgangsmåden i traktatens artikel 251(4), og

ud fra følgende betragtninger:

(1) Artikel 3 i traktaten fastslår, at Fællesskabets aktiviteter skal omfatte fremme af samordning mellem medlemsstaternes beskæftigelsespolitikker med henblik på at øge deres effektivitet ved udvikling af en samordnet beskæftigelsesstrategi.

(2) På Det Europæiske Råds ekstraordinære møde om beskæftigelsen den 20. og 21. november 1997 i Luxembourg blev der fastlagt en overordnet strategi for beskæftigelsen, den europæiske beskæftigelsesstrategi, som omfatter koordinering af medlemsstaternes beskæftigelsespolitik på grundlag af fælles vedtagne retningslinjer for beskæftigelsen (Luxembourg-processen), videreførelse og yderligere udvikling af en koordineret makroøkonomisk politik og et effektivt indre marked med henblik på at tilvejebringe et grundlag for bæredygtig vækst, ny dynamik og et tillidsskabende klima, som skaber gode muligheder for at fremme beskæftigelsen. Strategien omfatter også en mere systematisk udnyttelse af alle fællesskabspolitikker til fremme af beskæftigelsen, herunder såvel rammeforanstaltninger som støtteforanstaltninger.

(3) Det Europæiske Råd i Lissabon den 23. og 24. marts 2000 vedtog som et nyt strategisk mål for EU at skabe en konkurrencedygtig og dynamisk vidensbaseret økonomi, som muliggør vedvarende økonomisk vækst med flere og bedre arbejdspladser samt større social samhørighed for på den måde igen at skabe betingelser for fuld beskæftigelse. Med henblik herpå fastlagde det en ny række mål og benchmarks, som skal indgå i en ny åben samordningsmetode på alle planer og samtidig give Det Europæiske Råd en stærkere ledende og koordinerende rolle for at sikre en mere sammenhængende strategisk styring og effektiv overvågning af udviklingen. Ydermere anmodede det om, at midtvejsevalueringen af Luxembourg-processen kommer til at føre til forbedringer, ved at retningslinjerne for beskæftigelse tilføres mere konkrete mål, hvorunder der etableres tættere forbindelser til andre relevante politiske områder.

(4) Det er en særlig styrke i den europæiske beskæftigelsesstrategi, at medlemsstaterne samarbejder om beskæftigelsespolitikken, samtidig med at de beholder retten til at træffe de beslutninger, som er mest hensigtsmæssige for deres individuelle forhold. En anden styrke er, at medlemsstaterne lærer af hinandens erfaringer, herunder hvordan de inddrager arbejdsmarkedets parter og de lokale og regionale myndigheder.

(5) Det Europæiske Råd har ved flere lejligheder besluttet, at der skal defineres og indsamles sammenlignelige og pålidelige statistikker og indikatorer på beskæftigelses- og arbejdsmarkedsområdet.

(6) Rådets afgørelse 2000/98/EF af 24. januar 2000 om nedsættelse af et beskæftigelsesudvalg(5) sigter på at fremme samordningen mellem medlemsstaterne vedrørende beskæftigelses- og arbejdsmarkedspolitikkerne.

(7) Rådets afgørelse 98/171/EF af 23. februar 1998 om fællesskabsaktiviteter i forbindelse med analyse, forskning og samarbejde på beskæftigelses- og arbejdsmarkedsområdet(6), som omfattede de nuværende bestemmelser vedrørende disse aktiviteter, udløb den 31. december 2000.

(8) Nærværende afgørelse bør indeholde bestemmelser om fortsættelse og udvikling af de aktiviteter, som blev iværksat på grundlag af afgørelse 98/171/EF. Ved gennemførelsen af aktiviteter i henhold til denne afgørelse bør Kommissionen fuldt ud tage hensyn til resultaterne af det program, der er gennemført i henhold til afgørelse 98/171/EF.

(9) De nødvendige foranstaltninger til gennemførelse af denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(10) I denne afgørelse fastlægges der for aktiviteternes samlede varighed en finansieringsramme, der udgør det primære referencegrundlag for budgetmyndigheden under den årlige budgetprocedure som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(8) -

TRUFFET FØLGENDE AFGØRELSE:

Artikel 1

Fastlæggelse af fællesskabsaktiviteter

I perioden fra den 1. januar 2001 til den 31. december 2005 gennemføres der fællesskabsaktiviteter i forbindelse med analyse, forskning og samarbejde mellem medlemsstaterne på beskæftigelses- og arbejdsmarkedsområdet.

Artikel 2

Principper

1. De aktiviteter, der er omhandlet i denne afgørelse, er direkte forbundet med gennemførelsen af traktatens afsnit VIII.

2. Disse aktiviteter skal bidrage til at opfylde det nye strategiske mål, der blev fastsat af Det Europæiske Råd i Lissabon med henblik på at sætte Fællesskabet i stand til på ny at skabe betingelser for fuld beskæftigelse.

Artikel 3

Formål

1. Formålet med disse aktiviteter er:

a) at fremme en koordineret tilgang til beskæftigelsespolitikken i Det Europæiske Fællesskab som led i det overordnede mål om at øge beskæftigelsesfrekvensen som fastsat af Det Europæiske Råd i Lissabon

b) at bidrage til at udvikle den koordinerede strategi for beskæftigelsen gennem analyse og overvågning af og støtte til aktiviteter, der gennemføres i medlemsstaterne, under passende hensyntagen til disses ansvar på området

c) at udvikle, følge op på og evaluere den europæiske beskæftigelsesstrategi med særlig vægt på fremtidsperspektivet

d) at udbygge samarbejdet mellem medlemsstaterne vedrørende analyse, forskning og overvågning af arbejdsmarkedspolitikken

e) at bestemme bedste praksis og fremme udveksling og overførsel af oplysninger og erfaringer

f) at udvikle tilgangen til og indholdet af den europæiske beskæftigelsesstrategi, herunder hvordan de kan samarbejde med arbejdsmarkedets parter og de relevante lokale og regionale myndigheder og

g) at gennemføre en aktiv og gennemsigtig oplysningspolitik.

2. Analysen i forbindelse med disse aktiviteter skal så vidt muligt være kønsspecifik.

Artikel 4

Fællesskabsforanstaltninger

1. Under hensyn til principperne i artikel 2 og med henblik på at nå målene i artikel 3 omfatter fællesskabsforanstaltningerne følgende aktiviteter:

a) analyse og evaluering af beskæftigelsestendenser og de politiske rammebetingelser; fremtidsanalyser af politikområder, som er af betydning for Kommissionen og medlemsstaterne, for at vurdere politiske muligheder og betydningen af fællesskabspolitikkerne; fremadrettede analyser og forskning inden for nye politiske spørgsmål, som opstår i forbindelse med udviklingen af den samordnede beskæftigelsesstrategi

b) støtte til medlemsstaternes arbejde med konsekvent og koordineret at evaluere deres nationale handlingsplaner for beskæftigelse, herunder hvordan arbejdsmarkedets parter og de relevante lokale og regionale myndigheder er blevet inddraget i gennemførelsen heraf; en særlig evaluering gennemføres ved slutningen af den første periode for anvendelsen af de årlige beskæftigelsespolitiske retningslinjer som fastlagt ved Luxembourg-processen

c) en kvantitativ og kvalitativ evaluering af den europæiske beskæftigelsesstrategis generelle virkninger og en analyse af sammenhængen mellem den europæiske beskæftigelsesstrategi og den generelle økonomiske politik og andre politikområder

d) indsamling og udveksling af erfaring i medlemsstaterne, herunder peer review, både for så vidt angår søjlerne og de individuelle retningslinjer, sådan som det er fastlagt i de årlige retningslinjer for beskæftigelsespolitikken for medlemsstaterne. En udbygning af samarbejdet vil hjælpe medlemsstaterne med at udvikle deres beskæftigelsespolitikker på baggrund af de erfaringer, der er gjort

e) overvågning af den europæiske beskæftigelsesstrategi i medlemsstaterne, særlig gennem Det Europæiske Observationsorgan for Beskæftigelse

f) det tekniske og videnskabelige arbejde, som er nødvendigt for at fremme udviklingen af fælles kvantitative og kvalitative indikatorer, forbedre og supplere statistikker og benchmarke resultater og for udvekslingen af oplysninger om bedste praksis

g) støtte til Den Europæiske Unions formandskabers initiativer med henblik på at skabe særlig interesse for den europæiske beskæftigelsesstrategis prioriterede elementer og for særlige arrangementer af stor international betydning eller af almindelig interesse for EU og medlemsstaterne.

2. I forbindelse med de i stk. 1 nævnte aktiviteter vil der blive arbejdet på generelt at indføre princippet om ligestilling mellem kvinder og mænd, navnlig med hensyn til lige muligheder for mænd og kvinder i forbindelse med beskæftigelse og på arbejdsmarkedet, og til forening af arbejds- og familielivet.

3. Ved gennemførelsen af de foranstaltninger, der er omhandlet i stk. 1, tager Kommissionen hensyn til de statistiske oplysninger, undersøgelser og projektrapporter, som er udarbejdet af internationale organisationer som f.eks. Organisationen for Økonomisk Samarbejde og Udvikling (OECD) og Den Internationale Arbejdsorganisation (ILO).

Artikel 5

Resultater

Resultaterne af de aktiviteter, der er nævnt i artikel 4, vil blive anvendt eller offentliggjort afhængigt af, hvilken aktivitetstype det drejer sig om, herunder:

1) rapporten om beskæftigelsen i Europa og andre publikationer, arbejdsdokumenter og rapporter, som skal forelægges Rådet, Kommissionen og Beskæftigelsesudvalget, herunder rapporter om evalueringen af Luxembourg-processen, som der er henvist til i artikel 4, stk. 1, litra b)

2) nationale seminarer i forbindelse med udarbejdelsen af de nationale handlingsplaner for beskæftigelse, seminarer om beskæftigelsespolitikken eller tilrettelæggelse af betydningsfulde internationale arrangementer, som vedrører prioriterede områder eller er af generel betydning

3) anvendelse af internetfaciliteter til videreformidling af resultaterne (offentliggørelse på Internet, forummer og seminarer på Internet) og som redskab til at tilvejebringe samarbejde og udveksling af oplysninger.

Artikel 6

Sammenhæng og komplementaritet

Kommissionen sikrer, at der er sammenhæng og komplementaritet mellem de foranstaltninger, som gennemføres i henhold til denne afgørelse, og de øvrige relevante fællesskabsprogrammer og -initiativer (som f.eks. programmet for social integration og rammeprogrammet for forskning, teknologisk udvikling og demonstration). Resultaterne af andre fællesskabsinitiativer kan anvendes som input til de aktiviteter, der er omfattet af denne afgørelse, og resultaterne fra de aktiviteter, som er nævnt i denne afgørelse, kan anvendes som input til andre fællesskabsinitiativer.

Artikel 7

Tredjelandes deltagelse

1. De aktiviteter, der kan være åbne for deltagelse af landene i Det Europæiske Økonomiske Samarbejdsområde, de associerede lande i Central- og Østeuropa, Cypern, Malta og Tyrkiet og de Middelhavslande, der er Den Europæiske Unions partnere, fastlægges inden for rammerne af EU's forbindelser med disse lande.

2. Udgifterne til den deltagelse, der er omhandlet i stk. 1, afholdes af de berørte lande selv eller over Fællesskabets konti til gennemførelse af samarbejds-, associerings- eller partnerskabsaftalerne med disse lande på det pågældende område.

Artikel 8

Gennemførelsesforanstaltninger

1. De nødvendige foranstaltninger til gennemførelse af denne afgørelse vedtages, for så vidt angår de emneområder, der er nævnt nedenfor, efter forvaltningsproceduren i artikel 9, stk. 2:

a) de generelle retningslinjer for gennemførelsen af aktiviteterne

b) årsbudgetterne og støttens fordeling på de forskellige foranstaltninger

c) den årlige arbejdsplan for gennemførelsen af foranstaltningerne under aktiviteterne og Kommissionens forslag til udvælgelseskriterier for økonomisk støtte, herunder kriterierne for overvågning og evaluering af aktiviteter, der modtager en sådan støtte, og proceduren for videreformidling og overførsel af resultaterne.

2. De nødvendige foranstaltninger til gennemførelse af denne afgørelse vedtages, for så vidt angår alle andre emneområder, efter rådgivningsproceduren i artikel 9, stk. 3.

Artikel 9

Udvalg

1. Kommissionen bistås af et udvalg.

2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Fristen i artikel 4, stk. 3, i afgørelse 1999/468/EF fastsættes til to måneder.

3. Når der henvises til dette stykke, anvendes artikel 3 og 7 i afgørelse 1999/468/EF, jf. dennes artikel 8.

4. Udvalget vedtager selv sin forretningsorden.

Artikel 10

Samarbejde med andre udvalg

For at sikre aktiviteternes sammenhæng og komplementaritet med de andre foranstaltninger, der er omhandlet i artikel 6, underretter Kommissionen regelmæssigt det i artikel 9 omhandlede udvalg om andre relevante fællesskabsaktiviteter. Hvor det er hensigtsmæssigt, etablerer Kommissionen et regelmæssigt og struktureret samarbejde mellem dette udvalg og de udvalg, der er nedsat i forbindelse med andre relevante politikker, instrumenter og aktiviteter.

Artikel 11

Forbindelser, som skal etableres

Med forbehold af artikel 8, 9 og 10 etablerer Kommissionen de nødvendige forbindelser med Beskæftigelsesudvalget for at sikre, at dette udvalg regelmæssigt og på passende måde underrettes om gennemførelsen af de aktiviteter, der er omhandlet i denne afgørelse.

Inden for rammerne af de aktiviteter, der er omhandlet i denne afgørelse, etablerer Kommissionen desuden de nødvendige forbindelser med arbejdsmarkedets parter og udveksler regelmæssigt synspunkter med disse. Med henblik herpå stiller Kommissionen de relevante oplysninger til rådighed for arbejdsmarkedets parter. Kommissionen meddeler Beskæftigelsesudvalget og udvalgene i artikel 9 de synspunkter, som arbejdsmarkedets parter har givet udtryk for.

Artikel 12

Finansiering

1. Finansieringsrammen for gennemførelsen af de fællesskabsaktiviteter, som er omfattet af denne afgørelse, er for perioden fra 1. januar 2001 til 31. december 2005 på 50 mio. EUR.

2. Budgetmyndigheden fastsætter de årlige bevillinger inden for de grænser, der sættes af det finansielle overslag.

Artikel 13

Evaluering og rapportering

1. Kommissionen opstiller et sæt resultatindikatorer for aktiviteterne, overvåger, om de foreløbige mål nås, og gennemfører uafhængige evalueringer i løbet af det tredje år (midtvejsevalueringer) og i begyndelsen af det sidste år (ex-post evalueringer) af aktiviteternes løbetid. Evalueringerne skal især vurdere de opnåede resultater og effektiviteten af brugen af ressourcer samt tilvejebringe beslutningsorienterede henstillinger med henblik på tilpasning og eventuel forlængelse af aktiviteterne.

2. Kommissionen gør resultaterne af de gennemførte aktiviteter og evalueringsrapporterne offentligt tilgængelige.

3. Kommissionen kan på baggrund af evalueringerne foreslå en forlængelse af aktiviteterne.

4. Kommissionen forelægger senest den 31. december 2003 Europa-Parlamentet, Rådet, Det Økonomiske og Sociale Udvalg samt Regionsudvalget en foreløbig rapport om resultaterne af disse aktiviteter og senest den 31. december 2006 en endelig rapport. Rapporterne skal omfatte oplysninger om fællesskabsstøtte inden for rammerne af aktiviteterne og om sammenhæng og komplementaritet med andre relevante programmer, aktiviteter og initiativer samt de relevante resultater af evalueringen.

Artikel 14

Ikrafttrædelse

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i

På Europa-Parlamentets vegne

Formand

På Rådets vegne

Formand

(1) EFT C 337 E af 28.11.2000, s. 242.

(2) Udtalelse afgivet den 28.2.2001 (EFT C 139 af 11.5.2001, s. 30).

(3) Udtalelse afgivet den 13.12.2000 (EFT C 144 af 16.5.2001, s. 30).

(4) Europa-Parlamentets udtalelse af 14.2.2001 (EFT C 276 af 1.10.2001, s. ...), Rådets fælles holdning af 25.6.2001 og Europa-Parlamentets afgørelse af ... (endnu ikke offentliggjort i EFT).

(5) EFT L 29 af 4.2.2000, s. 21.

(6) EFT L 63 af 4.3.1998, s. 26.

(7) EFT L 184 af 17.7.1999, s. 23.

(8) EFT C 172 af 18.6.1999, s. 1.

RÅDETS BEGRUNDELSE

I. INDLEDNING

1. Kommissionen forelagde den 24. juli 2000 på grundlag af EF-traktatens artikel 129 Rådet et forslag til Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet.

2. I overensstemmelse med EF-traktatens artikel 251 afgav Europa-Parlamentet førstebehandlingsudtalelse den 14. februar 2001.

Det Økonomiske og Sociale Udvalg afgav udtalelse den 28. februar 2001 og Regionsudvalget den 13. december 2000.

3. Kommissionen forelagde den 28. februar 2001 Rådet et ændret forslag, hvori nogle af Europa-Parlamentets ændringer var indarbejdet.

4. Rådet vedtog i overensstemmelse med EF-traktatens artikel 251 sin fælles holdning den 25. juni 2001.

II. FORMÅL

Forslaget til afgørelse har til formål at gennemføre EF-traktatens artikel 129. Det tager især sigte på at begunstige samarbejdet mellem medlemsstaterne og støtte deres aktioner på beskæftigelsesområdet.

III. ANALYSE AF DEN FÆLLES HOLDNING

1. Generelle bemærkninger

I EF-traktatens artikel 129 hedder det, at Rådet "kan ... vedtage tilskyndelsesforanstaltninger, der skal fremme samarbejdet mellem medlemsstaterne og støtte deres indsats på beskæftigelsesområdet gennem initiativer, der tager sigte på at udvikle en udveksling af oplysninger og gode erfaringer, og som skal sikre komparativ analysevirksomhed og rådgivning samt fremme fornyende metoder og evaluere erfaringer".

Rådet har i sin fælles holdning respekteret de mål, der er opstillet af Kommissionen, og som Europa-Parlamentet har tilsluttet sig, men har dog foretaget en række ændringer i forslaget.

Den fælles holdning er i overensstemmelse med de mål, der er fastsat i EF-traktatens artikel 129, da den respekterer medlemsstaternes kompetence på området og samtidig fastlægger de foranstaltninger, der skal træffes på fællesskabsplan, for at støtte medlemsstaternes indsats for at nå målet om fuld beskæftigelse.

Som følge af de strategiske mål, der blev opstillet af Det Europæiske Råd i Luxembourg og i Lissabon, og i overensstemmelse med den metode, medlemsstaterne kan anvende for at nå disse mål, især den åbne koordinationsmetode, får Fællesskabets støttefunktion en ny dimension. Den fælles holdning skal træde i stedet for Rådets afgørelse 98/171/EF af 23. februar 1998, der udløb den 31. december 2000, idet ambitionsniveauet højere end i denne afgørelse.

Den fælles holdning fastlægger de principper, der skal være retningsgivende for Fællesskabets initiativer. Ligestilling mellem kvinder og mænd er et af de principper, der skal integreres. For at nå de opstillede mål skal bl.a. arbejdsmarkedets parter og de regionale og lokale myndigheder inddrages ifølge den fælles holdning. Den fastsætter også, hvordan resultaterne af aktiviteterne kan formidles videre og indfører en ordning for evaluering af disse resultater. Tredjelande vil kunne deltage i aktiviteterne, især kandidatlandene.

Blandt de ændringer, der er indarbejdet i den fælles holdning, er dem, der indfører en større klarhed og forenkling af retsakten, men også de ændringer, der gør det muligt at acceptere i hvert fald substansen af Parlamentets ændringsforslag.

2. Europa-Parlamentets ændringer

Europa-Parlamentet vedtog på plenarmødet den 14. februar 2001 17 ændringer. Ændringerne kan sammenfattes således:

- Ændringer vedrørende Luxembourg-processen og inddragelse af arbejdsmarkedets parter og lokale og regionale myndigheder (ændring 1, 3 og 5)

- Ændringer vedrørende ligestilling mellem kvinder og mænd og lige muligheder (ændring 4, 7, 8, 9 og 11)

- Ændringer, der tager sigte på at gøre offentligheden mere bevidst (ændring 3 (anden del), 11 og 12)

- Ændringer vedrørende inddragelse af Europa-Parlamentet (ændring 2 og 15)

- Ændring vedrørende evaluering af den europæiske beskæftigelsesstrategi (ændring 6)

- Ændring vedrørende pilotprojekter (ændring 10)

- Ændringer for at præcisere forbindelserne til andre fællesskabsprogrammer og -initiativer (ændring 13 og 14)

- Ændringer vedrørende budgettet og de årlige bevillinger (ændring 16 og 17).

2.1. Ændringer vedtaget af Europa-Parlamentet, som Kommissionen ikke har accepteret.

Kommissionen har i sit ændrede forslag ikke medtaget 5 af Europa-Parlamentets ændringer. Det drejer sig om ændring 4, 14, 15, 16, 17.

2.2. Ændringer vedtaget af Europa-Parlamentet, som Kommissionen har accepteret

Kommissionen har i sit ændrede forslag enten ordret eller i substansen indarbejdet 12 af de 17 ændringer, som Europa-Parlamentet har foreslået. Det drejer sig om ændring 1, 2, 3, 5, 6, 7, 8, 9, 10 (delvis), 11, 12 og 13 (delvis).

3. De vigtigste ændringer, som Rådet har foretaget i Kommissionens ændrede forslag

3.1. Ændringer vedtaget af Europa-Parlamentet, som Rådet har accepteret

Rådet har accepteret 11 af de 12 ændringer, som Kommissionen helt eller delvist, om ikke ordret så i det mindste i substansen, har indarbejdet i sit ændrede forslag. Det drejer sig om ændring 1, 3, 5, 6, 7, 8, 9, 10 (delvis) 11, 12 og 13 (delvis).

Rådet har således i vidt omfang tilsluttet sig Kommissionens ændrede forslag.

3.2. Ændringer vedtaget af Europa-Parlamentet, som Rådet ikke har accepteret

Rådet har, ligesom Kommissionen i forbindelse med sit ændrede forslag, ikke fundet det hensigtsmæssigt at acceptere ændring 14, 15, 16 og 17 i sin fælles holdning. Desuden har Rådet ikke accepteret ændring 2, men har accepteret ændring 4.

For så vidt angår de ændringer, der ikke er accepteret, har Rådet baseret sine overvejelser på følgende:

- den betragtning, der skulle indarbejde ændring 2, er udgået, da den er overflødig, idet det er traktaternes bestemmelser, der finder anvendelse

- med hensyn til ændring 14 hører forvaltning af programmet samt programmets samordning med andre fællesskabsinitiativer pr. definition under Kommissionens kompetence. Endvidere er det udelukkende medlemsstaterne, der har kompetence til at udpege medlemmer af de forskellige udvalg

- de interinstitutionelle forbindelser med Europa-Parlamentet er fastsat i EF-traktaten, og det forekommer derfor ikke relevant at medtage forslaget i ændring 15

- med hensyn til finansieringsrammen (ændring 16) har Rådet først og fremmest noteret sig Kommissionens tilgang, ifølge hvilken det beløb, der er foreslået, var beregnet under hensyntagen dels til de reelle behov på området, men også til de involverede parters kapacitet med hensyn til menneskelige og tidsmæssige ressourcer til at bruge midlerne. Beløbet i Rådets fælles holdning tager også hensyn til det beløb, der reelt er anvendt inden for rammerne af den tidligere afgørelse, og dette beløb er lavere end den finansieringsramme, der oprindeligt er fastsat

- med hensyn til ændring 17 er det klart, at der med de bevillinger, som budgetmyndigheden hvert år godkender, tages hensyn til behovet for menneskelige ressourcer.

3.3. Omstrukturering af teksten

For at gøre teksten klarere er den tidligere artikel 1 og 2 i stor udstrækning blevet omredigeret, og den nye artikel 2 indeholder de nøgleprincipper, der ligger til grund for de påtænkte aktiviteter.

IV. KONKLUSION

Rådet finder, at teksten til den fælles holdning som helhed er i overensstemmelse med de grundlæggende mål i Kommissionens ændrede forslag. Det mener desuden at have taget hensyn til de fleste af de mål, Europa-Parlamentet har søgt opfyldt med de ændringer, som det har foreslået.